འབྱོར་དང་། དེ་བཞིན་སྔ་མར་འོད་ཕུང་དུ་དམིགས་པ་འདིའི་ལྡང་བ་དང་བཅས་པ་ཡང་བར་དོ་ལོངས་སྐུའི་ལམ་ཁྱེར་གསུང་རྡོ་རྗེའི་རྣལ་འབྱོར་རོ། །གསུམ་པ་རྗེས་ལ་ཕྲིན་ལས་གཏོར་མའི་རྣལ་འབྱོར་དང་། བསྔོ་བ་གཉིས་ལས། དང་པོ་ནི། དེ་ལས་སྐྱོ་ན་གཏོར་མ་ཞེས་ལས་དང་པོ་པ་སྒོམ་བཟླས་ཀྱི་སུན་པར་མི་འགྱུར་བའི་ཕྱིར་ཐུན་དྲུག་གམ་བཞི་སོགས་སུ་བཅད་པའི་ཐུན་རེ་བཞིན་ནམ་དགོང་ཐུན་ནམ་སྲོད་ཐུན་མཐར་ངེས་པར་གཏོར་འབུལ་བྱ་སྟེ། དེ་ལ་བ་ལིངྟ་ཞེས་པ་སྟོབས་དང་ལྡན་པའི་དོན་ཡིན་པས་ལུས་སྟོབས་རྒྱས་པར་བྱེད་པའི་སྒོ་ནས་འབྲས་མིང་རྒྱུ་ལ་བཏགས་པ་དང་། བྷ་ལིང་དུ་འབོད་པ་ནི་བྷས་བྷ་ག་དང་། ལིང་གིས་ལིངྒ་སྟེ་དབང་གཉིས་སྦྱོར་བས་ཁམས་དཀར་དམར་གྱི་འདུ་འཕྲོད་ལས་བྱུང་བའི་བདེ་སྟོང་ཁ་སྦྱོར་གྱི་བདེ་བས་ལུས་སེམས་བརྟན་པར་བྱེད་པ་བཞིན་གཏོར་མས་ཀྱང་། དེ་ལྟ་བུའི་ནུས་པ་འབྱིན་པའི་དོན་ནོ། །ཐོག་མར་བྱིན་གྱིས་བརླབ་པ་ནི། འོག་ཏུ་ཡཾ་རཾ་ཁཾ་ལས་རླུང་དང་མེ་དང་མགོ་སྒྱེད་ཀྱི་སྟེང་དུ་ཨ་ལས་ཐོད་པའི་ནང་དུ་ཤ་ལྔ་བདུད་རྩི་ལྔས་ཡོངས་སུ་གང་བའི་ཁ་ཟླ་ཕྱེད་རྡོ་རྗེས་ཆོད་པ། སྙིང་གའི་བྃ་ཡིག་འོད་ཀྱིས་རླུང་བསྐུལ་བས་མེ་འབར་ཏེ་ཐོད་རྫས་རྣམས་ཞུ་ཟླ་ཕྱེད་རྡོ་རྗེའི་ལྟེ་བའི་ཧཱུྃ་གི་འོད་ཟེར་གྱིས་འོག་མིན་ནས། སངས་རྒྱས་དང་བྱང་ཆུབ་སེམས་དཔའི་ཐུགས་ཀ་ནས་ཡེ་ཤེས་ཀྱི་བདུད་རྩི་བཀུག་པ་དེ་ལ་ཐིམ། ཨོཾ་ཨཱཿཧཱུྃ་ལན་བདུན་བརྗོད་པས་བྱིན་གྱིས་བརླབས། མདུན་གྱི་ནམ་མཁར་ཡཾ་ལས་རླུང་གི་དཀྱིལ་འཁོར་ནག་པོར་ཟླ་གམ་གྱི་བཅད་ཁ་ཡར་བསྟན་པ། རཾ་ལས་མེའི་དཀྱིལ་འཁོར་རྩ་བ་ཕྲ་བ་རླུང་དཀྱིལ་ལ་ཟུག་པའི་སྟེང་ངོས་རྒྱས་པ་དམར་པོ་གྲུ་གསུམ། དེ་སྟེང་ཟུར་གསུམ་དུ་ཀ་པཱ་ལའི་མིང་ཡིག་དང་པོ་ཐིག་ལེས་བརྒྱན་པ། ཁཾ་ལས་རྡོ་རྗེ་གསུམ་གྱི་རང་བཞིན་ཐོད་སྐམ་གྱི་སྒྱེད་པུ་གསུམ་ཕྱི་རོལ་དུ་བལྟ་བས་དངོས་གྲུབ་སྟེར་བ་མཚོན་པའི་སྟེང་། ཆོས་ཉིད་སྐྱེ་བ་མེད་པའི་ཡི་གེ་ཨ་ཐུང་ལས་དབྱིངས་སྟོང་ཆེན་གྱི་རང་བཞིན་ཀ་པཱ་ལ་སྟོང་ཉིད་མཚོན་པ། ནང་དམར་བ་བདེ་བ་དང་། ཟུང་དུ་འཇུག་པས་ཕྱི་དཀར་བ། ཟུང་འཇུག་གི་ཡེ་ཤེས་དེ་རྟོག་གེའི་ཡུལ་མ་ཡིན་པས་རྒྱ་ཁྱོན་ཚད་མེད་པའི་ནང་གི་དབུས་སུ། མུ་དང་ན་ལས་ཆུ་ཁམས་ཀྱི་དྭངས་མ་རྣམ་ཤེས་ཀྱི་ཕུང་པོ་དག་པ་མི་བསྐྱོད་པའི་ངོ་བོ་རྡོ་རྗེ་དྲི་ཆུ་སྔོན་པོ་དང་མཱ་མ་ཀཱིའི་ངོ་བོ་མིའི་ཤ ཤར་དང་ཤར་ལྷོར་བི་དང་གོ་ལས་ནམ་མཁའི་དྭངས་མ་གཟུགས་ཕུང་རྣམ་སྣང་གི་ངོ་བོ་དྲི་ཆེན་དཀར་པོ་དང་དབྱིངས་ཕྱུག་མའི་ངོ་བོ་བ་གླང་གི་ཤ ལྷོ་དང་ལྷོ་ནུབ་ཏུ་ཤུ་དང་ད་ལས་སའི་དྭངས་མ་ཚོར་བ་རིན་འབྱུང་གི་ངོ་བོ་བྱང་སེམས་དཀར་པོ་དང་སྤྱན་མའི་ངོ་བོ་གླང་པོ་ཆེའི་ཤ ནུབ་དང་ནུབ་བྱང་དུ་ར་དང་ཀུ་ལས་མེའི་དྭངས་མ་འདུ་ཤེས་ཕུང་པོ་སྣང་མཐའི་ངོ་བོ་རཀྟ་གསེར་ལྟ་བུ་གོས་དཀར་མོའི་ངོ་བོ་ཁྱིའི་ཤ བྱང་དང་བྱང་ཤར་དུ་མ་དང་ཧ་ལས་རླུང་གི་དྭངས་མ་འདུ་བྱེད་ཕུང་པོ་དང་དོན་གྲུབ་ཀྱི་ངོ་བོ་ཀླད་པ་དཀར་ལ་དམར་བའི་མདངས་ཆགས་པ་དང་སྒྲོལ་མའི་ངོ་བོ་རྟའི་ཤ་སྟེ་བདུད་རྩི་ལྔའམ་སྒྲོན་མ་ལྔ་དང་ཤ་ལྔའམ་ལྕགས་ཀྱུ་ལྔའོ། །ཤ་རྣམས་ཁ་དོག་སྨུག་འཚེར་རོ། །དེ་ལྟར་རྫས་བཅུས་ཡོངས་སུ་གང་བའི་སྟེང་དུ་ཀུན་རྫོབ་བྱང་སེམས་རང་བཞིན་བདུད་རྩིའི་སྟོབས་རྙེད་ཅིང་འཕེལ་བར་བྱེད་པ་ཟླ་བ་ཕྱེད་པའི་ཡུ་བའི་ཚུལ་དུ་དོན་དམ་བྱང་སེམས་མཚོན་ཞིང་རྣམ་པར་རྟོག་པས་མི་ཕྱེད་པར་བྱེད་པའི་རྡོ་རྗེ་དཀར་པོ་རྩེ་ལྔ་རྫོགས་པའི་ལྟེ་བར་ཧ་ཨུ་མ་གསུམ་ལས་གྲུབ་པའི་ཕྱིར་རྡོ་རྗེ་གསུམ་གྱི་བདག་ཉིད་ཧཱུྃ་ཡིག་དངུལ་ཆུ་ལྟ་བུས་མཚན་པ་གདེངས་ཐབས་སུ་གནས་པ། སྙིང་གའི་བྃ་འོད་ཀྱིས་རླུང་དཀྱིལ་བསྐུལ་བས་མེ་སྤར་ཏེ་རྫས་རྣམས་ཞུ་བ་ལས་རྡོ་རྗེའི་ལྟེ་བར་ཧཱུྃ་ལས་འོད་ཟེར་སྣ་ལྔ་འཕྲོས་པས་ལྷ་ཀླུ་སོགས་ཀྱིས་བདུད་རྩི་གྲུབ་པའི་བཅུད་ལེན་ཐམས་ཅད་བསྡུས་ཏེ་བསྟིམ་ལ། སླར་ཡང་འོད་ཀྱིས་སངས་རྒྱས་ཐམས་ཅད་ཀྱི་ཐུགས་ཀ་ནས་སྐུ་གསུང་ཐུགས་ཀྱི་བྱིན་རླབས་ཡེ་ཤེས་བདུད་རྩི་དཀར་དམར་མཐིང་གའི་རྣམ་པར་སྤྱན་འདྲེན་པ་དམ་ཚིག་གི་བདུད་རྩི་ལ་ཐིམ་པས་སྦྱངས་སྤེལ་སྤར་བ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར་པར་བསམ་ལ་འབྲུ་གསུམ་ལན་བདུན་བརྗོད། དེ་ནས་འབུལ་ཡུལ་སྤྱན་འདྲེན་པ་ནི། འབར་བའི་ཕྱག་རྒྱ་དང་བཅས་ངག་ཏུ་ཕེཾ་ཞེས་བརྗོད། སྙིང་གའི་སྔགས་ཕྲེང་ལས་འཕྲོས་པའི་འོད་ཟེར་གྱིས་བཅོམ་ལྡན་འདས་མ་འཁོར་འཇིག་རྟེན་ལས་འདས་པ་དང་། འཇིག་རྟེན་པའི་ཚོགས་ཐམས་ཅད་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས། ལག་གཉིས་མཐེ་བོང་དང་གུང་མོ་གཉིས་སོར་རྩེ་སྤྲད་མཛུབ་མོ་ལྕགས་ཀྱུ་ལྟར་ཕན་ཚུན་མདུད་སོར་མོ་གཞན་ཕན་ཚུན་དུ་བརྒྱངས་པ་མེ་རི་ལྟ་བུ་འབར་བའི་ཕྱག་རྒྱ་དེ་སྨིན་མཚམས་སུ་བཅའ། རྐང་པ་གཡས་ཀྱི་བྲང་པས་གཡོན་གྱི་བོལ་གོང་མནན་ཏེ་མིག་གྱེན་དུ་བལྟ་བས་རྒྱ་གཡོན་དུ་བསྐོར་ཞིང་། ཕེཾ་ཞེས་རིང་པོར་བརྗོད་པ་དང་ལྷན་ཅིག་དམིགས་པ་སྙིང་གའི་ས་བོན་སྔགས་ཕྲེང་ལས་ལྷ་དབང་དུ་བྱེད་པའི་འོད་ཟེར་དམར་པོ་ལྕགས་ཀྱུ་ལྟ་བུ་འཕྲོས་པས་ཞིང་རབ་འབྱམས་ནས་བཅོམ་ལྡན་འདས་མ་ལ་འཁོར་འཇིག་རྟེན་ལས་འདས་པ་དང་འཇིག་རྟེན་པའི་ཚོགས་ཀྱིས་བསྐོར་ཏེ་བྱོན་པ་རྣམས་མདུན་གྱི་ནམ་མཁར་བཞུགས་པར་བསམ། དེ་ལ་ཕེཾ་ནི་ཁོས་ཤིག་པའི་དོན་ཏེ། གལ་ཏེ་མི་བྱོན་ན་དམ་ཚིག་ཉམས་པས་མགོ་ཁོས་ཞེས་བསྡིག་པར་བྱེད་པས། མཁའ་འགྲོ་ཐམས་ཅད་ངེས་པར་འགུགས་པའི་དམ་ཚིག་གི་སྔགས་རྒྱའོ། །གཏོར་མ་འབུལ་བ་དངོས་ནི། ཨོཾ་ཨ་ར་ལི་ཧོཿཛཿཧཱུྃ་བྃ་ཧོ་བཛྲ་ཌཱ་ཀི་ནི་ས་མ་ཡ་སྟྭཾ་དྲྀ་ཥྱ་ཧོ། ཁ་ཁ་ཁཱ་ཧི་ཁཱ་ཧི་ཨ་ལི་ཨུ་ལི་ཨི་དཾ་བ་ལིངྟ་ཁཱ་ཧི་ཁཱ་ཧི། ལན་གསུམ་གྱིས་ཕུལ་བ་ལྗགས་རྡོ་རྗེ་དཀར་པོ་རྩེ་མོ་གཅིག་པ་སྦུ་གུ་ཅན་གྱིས་གསོལ་བར་བསམ་སྟེ། དེ་ལ་པདྨའི་བསྐོར་རྒྱའི་མཐར་སེ་གོལ་གདབ་པས་དམ་ཚིག་གི་བརྟེན་པའི་སྔགས་འདིས་བཅོམ་ལྡན་འདས་མ་ཉིད་ལ་འབུལ་ཏེ། སྔགས་དོན་ཨོཾ་ནི་བདུད་རྩིའི་ས་བོན་ཏེ་གཏོར་མ་གསོལ་བས་སྟོབས་དང་བདེ་བ་བསྐྱེད་པའི་དོན་ནོ། །ཨ་རཱ་ལི་ནི་རོལ་པ། ཧོཿནི་རོལ་པར་མཛོད་ཅེས་བསྐུལ་བའི་ཚིག ཛཿནི་ཚུར་བྱོན། ཧཱུྃ་ནི་བཞུགས་ཤིག བྃ་ནི་བྱ་བ་མ་ཟིན་པར་མ་གཤེགས་ཤིག ཧོཿདགྱེས་པར་མཛོད་ཅིག་པའི་དོན། བཛྲ་ཌཱ་ཀི་ནི་རྡོ་རྗེ་མཁའ་འགྲོ་མ། ས་མ་ཡ་དམ་ཚིག སྟྭཾ་ནི་ཁྱོད་སྟེ་འགྲོ་བའི་དོན་སྤྱོད་པར་དམ་བཅས་པའི་ལྷ་ཁྱོད་ཅེས་པའོ། །དྲྀ་ཥྱ་གཟིགས་ཤིག ཧོཿདགྱེས་པའི་དོན་ཁ་ཁ་ཟོ་ཟོ། ཁཱ་ཧི་ཁཱ་ཧི་གསོལ་བར་མཛོད་གཉིས་ཏེ། དངོས་སུ་ན་གཏོར་མ་བཟའ་བ་དང་དེ་ལས་བྱུང་བའི་བདེ་བ་མྱོང་བར་མཛོད་ཅེས་པ་དང་། བདག་ཅག་འཁོར་བ་པ་ཐམས་ཅད་ཁྱེད་ཀྱི་ཡེ་ཤེས་ཆེན་པོར་བཟའ་ཞིང་ཐིམ་པ་དང་། ཡེ་ཤེས་ཆེན་པོའི་བདེ་བ་མྱོང་བར་མཛོད་ཅིག་པའོ། །པད་སྐོར་ཐོད་རྒྱ་སེ་གོལ་བཅས་སྔགས་ཕྱི་མས་འཁོར་རྣམས་ལ་འབུལ་བས། ཐོག་མའི་ཡི་གེ་བཞི་ནི་དོན་གྱི་འཇུག་པ་སྔར་མ་འཚལ་ལ། ཨེ་དཾ་ནི་བདེ་བ། བ་ལིང་གཏོར་མ། ཁཱ་ཧི་གོང་བཞིན། དེ་ལྟར་ལན་གསུམ་བདུན་ཉེར་གཅིག་སོགས་ཀྱིས་འབུལ་ཞིང་། དམིགས་པ་ལྗགས་ལས་བྱུང་བའི་རྡོ་རྗེ་དཀར་ལ་དམར་བའི་མདངས་ཆགས་པ་སྟེ་རོ་མྱོང་བ་བདེ་བ་ཆེན་པོའི་རང་བཞིན་ལ་ཐ་མལ་རོ་འཛིན་གྱི་མི་ཕྱེད་པའི་མཚོན་པ་ཡིན་ལ། དེ་ལས་འོད་ཟེར་གྱིས་རང་བཞིན་སྦུབས་ཅན་དུ་བྱུང་ནས་གཏོར་མ་ལ་གཙུགས་ཏེ་གསོལ་བས་མཉེས་ཤིང་ཚིམ་པར་བསམ་མོ། །གཞན་ཡང་སྔོན་དུ་དངོས་མཆོད་བཤམས་ན་དེ་དང་མཐུན་པར་མེད་ན་ཡང་ཡིད་སྤྲུལ་ཁོ་ནར་བྱས་པའི་མཆོད་པ་ཇི་ལྟར་རིགས་པས་མཆོད་དོ། །སྤྲོ་ན་དེ་བས་བསྟོད་པ་ནི། དཔལ་ལྡན་རྡོ་རྗེ་མཁའ་འགྲོ་མ། །མཁའ་འགྲོ་མ་ཡི་འཁོར་ལོས་བསྒྱུར། །ཡེ་ཤེས་ལྔ་དང་སྐུ་གསུང་ཉིད། །འགྲོ་བ་སྐྱོབ་ལ་ཕྱག་འཚལ་བསྟོད། །ཅེས་པའི་དོན། ཌཱ་ཀི་ནི་ཅེས་པ་ཌེཾ། མ་ནམ་མཁའ་ལ་འགྲོ་བ་དང་། ཨ་ཀ་གྱ་གྱུར་འགྲོ་བའི་བྱིང་ལས་སྒྲུབ་པའི་ཕྱིར་ནམ་མཁའ་ལ་ཐོགས་པ་མེད་པར་འགྲོ་བ་དང་། དཔག་ཏུ་མེད་པའི་གཟུགས་ཀྱིས་ནམ་མཁའ་ཁྱབ་པར་བྱེད་པའི་རྫུ་འཕྲུལ་དང་ལྡན་པ་ལ་བརྗོད་པ་ནི་དངོས་དོན་ཡིན་ལ། །སྦས་དོན་དུ་རྣམ་པ་ཐམས་ཅད་པའི་གཟུགས་ཀྱི་འོད་གསལ་གྱི་ནམ་མཁའ་ཁྱབ་པར་འཇུག་པའི་མཁའ་འགྲོ་མ། དེ་གཉིས་ཀྱང་ཐ་དད་མ་ཡིན་པར་འོད་གསལ་གཅིག་ཉིད་རྣམ་པ་ཐམས་ཅད་པར་ཤར་བའི་ཟུང་འཇུག་གི་ཕྱིར་གཉིས་སུ་མི་ཕྱེད་པའི་རྡོ་རྗེའི་དེ་ལྟར་གཉིས་མེད་ཡེ་ཤེས་ཀྱི་དཔལ་དང་ལྡན་པས་འགྲོ་བ་ཐམས་ཅད་ཀྱི་བརྟེན་བྱར་འོས་པས་ཀྱང་དཔལ་ཏེ། ཤྲཱི་ནི་ཤྲཱི་བསྟན་པས་བྱིང་ལས་སྒྲུབ་པ་པོ། །འཇིག་རྟེན་དང་འཇིག་རྟེན་ལས་འདས་པའི་མཁའ་འགྲོ་མ་ཀུན་ལ་རང་དབང་དུ་སྤྱོད་པའི་མཐུ་མངའ་བས་འཁོར་ལོའི་བསྒྱུར་མ་ཡུལ་དུ་མ་ཆད་པར་ཤེས་བྱ་ཐམས་ཅད་གསལ་བར་གཟིག་པ་དང་། སྲིད་ཞི་མཉམ་ཉིད་དུ་མཁྱེན་པ་དང་། ཤེས་བྱ་ཐམས་ཅད་སོ་སོར་འབྱེད་པ་དང་། སེམས་ཅན་ཐམས་ཅད་ཀྱི་དོན་སྒྲུབ་པ་དང་། ཆོས་ཀྱི་དབྱིངས་རྣམ་པར་དག་པ་ཆོས་ཐམས་ཅད་ཀྱི་དེ་བཞིན་ཉིད་དེ་མེ་ལོང་ལྟ་བུ་ནས་ཆོས་དབྱིངས་ཀྱི་བར་ཡེ་ཤེས་ལྔ་དང་། མི་འགྱུར་བའི་བདེ་བ་རྣམ་པ་ཀུན་ལྡན་གྱི་སྟོང་ཉིད་ཟུང་འཇུག་ཆོས་སྐུ་ཤེས་བྱའི་སྒྲ་བརྙན་རྣམ་པ་ཐམས་ཅད་པར་འཆར་བའི་ལོངས་སྐུ། མཚན་དཔེའི་བརྒྱན་པ་ལ་སོགས་པར་སེམས་ཅན་ལ་ཕན་བདེ་སྩོལ་བའི་སྐུ་རྣམ་པ་ཐམས་ཅད་པར་སྤྲུལ་སྐུ་སྟེ། སྐུ་གསུམ་གྱི་བདག་ཉིད་ཅན་རིས་མེད་པའི་འགྲོ་བ་སྲིད་ཞིའི་མཐའ་ལས་སྐྱབས་པའི་ཕྲིན་ལས་རྒྱུན་མི་ཆད་པ་མངའ་བ་བཅོམ་ལྡན་འདས་མ་ལྷན་ཅིག་སྐྱེས་མ་ལ་ཕྱག་འཚལ་ལོ། །ཞེས་པའོ། །ཇི་སྙེད་རྡོ་རྗེ་མཁའ་འགྲོ་མ། །
ཀུན་ཏུ་རྟོག་པའི་འཆིངས་གཅོད་ཅིང་། །འཇིག་རྟེན་བྱ་བ་རབ་འཇུག་མ། །དེ་སྙེད་རྣམས་ལ་ཕྱག་འཚལ་བསྟོད། །ཅེས་བསྟོད་དོ། །རྡོ་རྗེ་ཡེ་ཤེས་ཀྱི་མཁའ་འགྲོ་མ་རྣམ་པར་རོལ་པའི་ཕྱིར་རྡོ་རྗེ་མཁའ་འགྲོ་མ། སྒྲུབ་པ་པོ་རྣམས་ཀྱི་རྒྱུད་ལ་ཀུན་ཏུ་རྟོག་པ་རང་རིག་ཡེ་ཤེས་ཀྱིས་གཅོད་པ་དང་། ཇི་སྙེད་པའི་འཇིག་རྟེན་ཁམས་དེ་སྙེད་དུ་འཇིག་རྟེན་པ་རྗེས་སུ་མཐུན་པར་བསྟན་པ་སེམས་ཅན་དོན་སྤྱོད་ཀྱི་ཕྲིན་ལས་འཇུག་པའི་རྣལ་འབྱོར་མ་ལ་ཕྱག་འཚལ་བསྟོད། ཅེས་པ་སྟེ་འཁོར་ཚོགས་ལ་ཕྱག་འཚལ་བསྟོད་དོ། །དེ་ནས་འདོད་དོན་གསོལ་བ་ནི། སྲིད་དང་ཞི་བ་མཉམ་པས་ཆགས་པ་བཅོམ་ཞིང་ཡང་དག་ལྟ་བ་བཅོམ། །ཁྱོད་ནི་དངོས་པོ་ཐམས་ཅད་མཁའ་དང་མཉམ་པའི་བདག་ཉིད་གཟིགས་པར་ལྡན། །མགོན་པོ་ཐུགས་རྗེའི་ཆུ་ཡི་བརྗིད་ཀྱིས་བརླན་པར་གྱུར་པས་ཐུགས་རྗེའི་ཆུས། །བདག་ལ་མཛོད་ཅིག་ལྷ་མོ་རྣམས་ཀྱིས་ཤིན་ཏུ་རྗེས་བརྩེར་མཛད་དུ་གསོལ། །ཅེས་འདོད་དོན་གསོལ། ཚིག་དོན་སྲིད་ཞི་མཉམ་ཉིད་དུ་མཁྱེན་པས་ལོག་པར་ལྟ་བ་ལ་ཆགས་པ་དང་ཡང་དག་ལྟ་བ་བཅོམ་པ་སྟེ། དེས་ན་དངོས་པོ་ཐམས་ཅད་ཀྱི་རང་བཞིན་གདོད་ནས་དག་པ་ནམ་མཁའི་བདག་ཉིད་དུ་རང་དང་གཉིས་སུ་མེད་པར་གཟིགས་པ་ལ། སྔོན་གྱི་སྨོན་ལམ་ཡོངས་སུ་བདེ་བའི་སྤྲིན་ཆེན་ཐུགས་རྗེ་ཆེན་པོའི་ཆུ་ཡི་བརྗིད་ཀྱིས་བརླན་པ་རྟག་ཏུ་འཁྲིགས་པར་གྱུར་པས་ན། དེ་ལྟའི་ཐུགས་རྗེའི་ཆུས་བདག་གི་སྒྲིབ་མུན་སྟུག་པོ་རབ་ཏུ་འཁྲུད་པར་མཛད་ནས་ཀྱང་། ཡང་དག་པའི་ཡེ་ཤེས་བླུགས་པའི་རིམ་པས་རང་གི་བདག་པོའི་གོ་འཕང་ལ་སྦྱོར་བའི་ཚུལ་གྱིས་རྗེས་སུ་བརྩེ་བར་མཛད་དུ་གསོལ། ཅེས་པའོ། །ཉམས་ཆག་བསྐང་ཕྱིར་ཡི་གེ་བརྒྱ་པ་བརྗོད་དེ། ཧེ་རུ་ཀའམ་བཛྲ་ཡོ་གི་ནི་ཞེས་པའམ། བཛྲ་ཌཱ་ཀི་ནི་ཞེས་བྱ་བའི་མཚམས་སྦྱར་བ་གསུམ་བདུན་ཉེར་གཅིག་སོགས་བརྗོད་པ་ན། མགྲོན་རྣམས་ཀྱི་སྐུ་ལས་འོད་ཟེར་རང་ལུས་ཁྱབ་པར་འཕྲོས་པས་སྒོ་གསུམ་གྱི་སྡིག་སྒྲིབ་ཉམས་ཆག་དག་ནས་འཇིག་རྟེན་དང་འཇིག་རྟེན་འདས་པའི་དངོས་གྲུབ་མ་ལུས་པར་ཐོབ་པར་བསམ། ཞེས་བརྗོད་ནས་གཏོར་མགྲོན་གཤེགས་རྡོ་རྗེ་བསྡུ་བའི་སྔགས་རྒྱས་མགྲོན་རྣམས་དང་པོ་གང་ནས་སྤྱན་དྲངས་པའི་གནས་དེར་གཤེགས་པའམ། འཇིག་རྟེན་པའི་འཁོར་རྣམས་གཤེགས་ཡེ་ཤེས་པའི་འཁོར་རྣམས་གཙོ་མོ་དང་། དེ་བདག་ལ་བསྡུ་བའམ། འཁོར་ཐམས་ཅད་གཙོ་མོར་བསྡུ་བ་གང་རུང་ངོ་། །འདིའི་སྦྱང་བྱ་ཞིང་དམ་པ་མཆོད་པས་མཉེས་པར་མ་བྱས་པ་དང་། ལོག་པའི་འཚོ་བ་བསྒྲུབས་པ་སོགས་ཡིན་ལ། དགེ་བས་བསོད་ནམས་ཀྱི་ཚོགས་མྱུར་དུ་རྫོགས་པས་བླ་ན་མེད་པའི་ཡེ་ཤེས་ཐོབ་པར་འགྱུར་རོ། །གཉིས་པ་དགེ་བ་བསྔོ་བ་ནི། དགེ་བ་འདི་ཡིས་མྱུར་དུ་བདག །རྡོ་རྗེ་ཕག་མོ་འགྲུབ་གྱུར་སོགས་ཞེས་བསྔོ་བར་བྱའོ། །རྡོ་རྗེ་ཕག་མོ་ཞེས་པའི་མཚན་དོན་ནི། སྡོམ་པ་བཤད་པ་ལས། ཝ་ཡིག་སྒྲ་ནི་ངག་ལས་འདས། །རང་བཞིན་དྲི་མ་རྣམ་པར་སྤངས། །ཧེ་ནི་རྒྱུད་རྣམས་རྣམ་འཇིགས་པས། །ཕག་མོའི་སྒྲ་ནི་རབ་ཏུ་བསྒྲགས། །ཞེས་པས་བསྟན་ཏེ། ཝ་ནི་ཝག་སྟེ་ངག་གི་ཡུལ་ལས་འདས་པའོ། །དེ་ཡང་བདེ་ཆེན་གཅིག་ཉིད་དཀྱིལ་འཁོར་ལ་སོགས་པ་རྣམ་པར་མཐའ་མེད་པར་འཆར་བའི་ཕྱིར། །དེའི་རང་བཞིན་བརྗོད་པའི་ཡུལ་ལས་འདས་པ། ར་ནི་ཧ་རི་ཏ་བྲལ་བའི་སྤངས་པ་སྟེ། འཁོར་བའི་ཆོས་གང་གི་ཡང་མ་གོས་པ་དྲི་མ་སྤངས་པ། ཧེ་ནི་ཡོན་ཏན་གྱི་དབང་གིས་ཧེ་རུ་བསྒྱུར་བ་ལ་ཧེ་རུ་རྒྱུ་སྟེ། རྒྱུ་ཐམས་ཅད་སྤངས་པའི་སྟོང་ཉིད་དོ། །དེ་ལ་རྒྱུ་ནི་འཁོར་བའི་གནས་ལུས་ལོངས་སྤྱོད། རྒྱུ་དེ་ལྟ་བུ་འཇིག་ཅིང་རྣམ་པར་དག་པར་བྱེད་པ་ནི། དྲི་བྲལ་རྣམ་པ་ཐམས་ཅད་པར་དེ་ཡི་བྱེད་པ་ལས་སོ། །དེ་ཡི་པ་ཞེས་པ་ནི། རྡོ་རྗེ་འཛིན་པ་དགེ་བ་བཅུ་གསུམ་པ་ནི་བཤད་པ་ནི། །ཞེས་གསུངས་པ་ཉིད་ལ་ཡིན་པས་གོ་སླའོ། །འདིའི་སྦྱང་བྱ་སྨོན་ཞིང་བསྔོ་བར་འོས་པའི་གནས་སུ་མ་སྨོན་ཏེ་བསྔོ་ན། དེ་ལས་ལྡོག་པ་ལ་སྨོན་པ་སོགས་སོ། །དགོས་པ་ནི་ཇི་སྐད་དུ། ཆོས་རྣམས་ཐམས་ཅད་རྐྱེན་ཡིན་ཏེ། །འདུན་པའི་རྩེ་ལ་རབ་ཏུ་གནས། །གང་གིས་སྨོན་ལམ་ཅི་བཏབ་པ། །འབྲས་བུ་དེ་འདྲ་ཁོ་ནར་སྨིན། །ཞེས་འབྱུང་བའི་དོན་ལས་སོ། །དགེ་བ་གཞན་ལ་བསྔོ་བ་ཐེག་པ་ཆེན་པོའམ། ཁྱད་པར་གྱི་ཆོས་བླ་ན་མེད་པ་རིགས་པར་བྱའོ། །ཐུན་མཚམས་རྣལ་འབྱོར་གཞན་ནི་རེ་ཞིག་མ་སྤྲོས་ཏེ་ཡིག་རྙིང་དང་བླ་མའི་ཞལ་ཤེས་བྱ་བར་བཞག་པའོ། །གསུམ་པ་མཐའ་མར་དགེ་བ་མཇུག་གི་དོན་ནི། ཡུམ་དཀའ་ལྷན་ཅིག་སྐྱེས་མའི་སྒྲུབ་ཐབས་པདྨ་དཀར་པོས་སྦྱར་བ་རྫོགས་